منی قوجاقلا آنا !
مقصود تقیزاده هریس (نیسگیل)
(کندلی بیر قیزین دیلیجه آناسینین مزاری اوسته)
قیرخین یئتیشدی آنا! مزارینا گلمیشم،
سنسیز نه قرار تاپیب، نه یاتیب دینجلمیشم!
قوش کیمی اوچدون گئتدین، یووامیزا سئل گلدی
ائویمیزین یئرینده آغ چادیرلار دیکلدی!
کنده گلن چوخ اولدی آه…آنا گؤرمهدین سن
یایینا بیلمیردیم هئچ دوربونلرین گؤزوندن.
توز النمیش باشیما سیغال چکن چوخ اولدو
آنجاق یالان وعدهلر اورهییمه اوخ اولدو!
اوچوق کندیمیز اولدو ماشینلارین اویلاغی
بیری منه پول وئردی، بیری وئردی قولچاغی.
بونلارین هئچ بیریسی توختاتمادی یارامی
سنسیز گوله بیلمیرم، کدهر قیریب چارامی.
آتام دئییر:آغلاما! هئی منی قوجاقلاییر
آمما اؤزو گیزلیجه هؤنکور- هؤنکور آغلاییر.
ائولر اولوب یئرله بیر دارما- داغیندی یوردلار
قورخورام، چئورهمیزده گئجه اولاشیر قوردلار.
بیزله قانشار چادیردا اوخشاییر سونا خالام
دئییر: هایاندا قالدی منیم قارا گؤز بالام؟!
غملر «پری» عمهمین دؤزومون الدن آلیب.
اونو تانیماق اولمور سانکی قیرخ ایل قوجالیب!
چادیرلارین بیریندن سس گلر آخشام- سحر
او قونشوموز «گولناز»دی، اوخشاییب بئله سؤیلر:
“عزیزیم باکیم آغلار
شیروانیم شکیم آغلار
سن اؤلدون من آغلادیم
من اؤلسم به کیم آغلار؟!”
قیرخ گون گلیب سوووشدو قیرخ گون دئمه، قیرخ ایلدی
نه ییغیلدی چادیرلار، نه ده ائولر تیکیلدی!
داغلارا دومان چؤکوب، قورخو آلیب قلبیمی
آنا اؤزون دئمیشکن: “قیش گلیر قیلیج کیمی!”
چادیردا دؤزمک اولماز قار- کولهیه، بورانا
یامانجا اوشویورم منی قوجاقلا آنا…!
azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab